Austras balva
Austras balva ir latviešu mūzikas ierakstu balva, ko kopš 2015. gada pēc mūzikas kritiķu un ekspertu žūrijas lēmuma pasniedz Latvijas labākajam gada albumam. Austras balva izveidota 2015. gada nogalē, tās iniciatori bija mūzikas portāla Intro.lv žurnālisti Lauris Anstrauts un Normunds Vucāns, kuri vēlējās nodibināt Mūzikas ierakstu Gada balvai alternatīvu apbalvojumu. Šai balvai tika nominēti 10 latviešu popmūzikas albumi neatkarīgi no žanra, kas izdoti no 2014. gada 18. novembra līdz 2015. gada 18. novembrim. Balvas žūrija: "Intro.lv" pārstāvji Lauris Anstrauts un Normunds Vucāns, mūzikas žurnālists Uldis Rudaks, grupas "Satellites LV" līderis un portāla TVNET mūzikas redaktors Jānis Žilde, "Pieci.lv" dīdžeji Toms Grēviņš, Artis Volfs un Karmena Stepanova, "Radio 7" pārstāvis Egons Reiters, "Positivus" festivāla organizators Ģirts Majors, mūziķis Goran Gora, portāla "Delfi" kultūras redaktors Henriks Eliass Zēgners, mūzikas žurnālists Kaspars Zaviļeiskis, mūzikas producents un žurnālists Alekss Kaulss, hiphopa kultūras veicinātājs un radio dīdžejs Mārtiņš Pavasaris un "Radio NABA" dīdžejs Atis Žagars. 2015. gada 11. decembrī tika paziņots pirmās balvas saņēmējs: Alises Jostes albums "Hardships are Ships". 2016. gadā žūriju papildināja gan pagājušā gada uzvarētāja A. Joste, gan arī vairāki Latvijas un ārzemju mūzikas eksperti. 2016. gadā balvu ieguva grupa "Rīgas modes". 2017. gadā balva tika piešķirta grupas "Satellites LV" albumam "Varavīksnes galā". 2018. gada 30. novembrī ceturto Austras balvu iegūst grupas "Polifauna" albums "You Look Like a Lost Soul". 2019. gada 15. novembrī balvu iegūst grupas "Tribes of the City" albums "Rust and Gold". 2021. gadā balvu ieguva ansis par albumu "Liela māksla". Pēc tam balvai bija 3 gadu pauze, pēc kuras tā atkal atgriezās 2024. gadā.